Sinopharm Group

Sinopharm Group Co., Ltd. (國藥控股股份有限公司, «Սինոֆարմ Գրուպ» կամ «Սինոֆարմ Հոլդինգ»), չինական դեղագործական ընկերություն, խոշորագույններից մեկը Չինաստանում և Ասիայում․ ընդգրկված է երկրի դեղագործական ընկերությունների «մեծ եռյակում» (China Resources Pharmaceutical Group-ի և Shanghai Pharmaceuticals-ի հետ միասին) և Չինաստանի հարյուր խոշորագույն ընկերությունների թվում։ Հիմնադրվել է 2003 թվականին, գլխավոր գրասենյակը գտնվում է Շանհայում, բաժնետոմսերի ստուգողական փաթեթը պատկանում է China National Pharmaceutical Group-ին։
Sinopharm Group-ը մասնագիտացած է չինական և միջազգային ընկերությունների դեղագործական և բժշկական արտադրանքի բաշխման և լոգիստիկայի, դեղատների ցանցի միջոցով դեղերի մանրածախ վաճառքի, բժշկական սարքավորումների բաշխման և լիզինգի, դեղագործական արտադրանքի, քիմիական ռեագենտների և լաբորատոր նյութերի արտադրության մեջ։ Sinopharm Group-ը ղեկավարում է գործարաններ, հետազոտական լաբորատորիաներ, ավանդական չինական բժշկության պլանտացիաներ, ինչպես նաև մարքեթինգային և դիստրիբյուտորային ցանցեր, որոնք տարածվում են ամբողջ Չինաստանում։
Sinopharm Group-ը 2016 թվականի Forbes Global 2000 ցանկում զբաղեցրել է 829-րդ հորիզոնականը։


== Պատմություն ==
Sinopharm Group-ը հիմնադրվել է 2003 թվականի հունվարին որպես China National Pharmaceutical Group (Չինաստանի ազգային դեղագործական ընկերություն, Պեկին) պետական ընկերության և Fosun Pharmaceutical (Շանհայ, մտնում է Fosun International բազմապրոֆիլ կոնգլոմերատի կազմի մեջ) մասնավոր ընկերության համատեղ ձեռնարկություն։ 2009 թվականին Sinopharm Group-ի բաժնետոմսերը սկսել են շրջանառվել Հոնկոնգի ֆոնդային բորսայում։
2013 թվականին Sinopharm Group ընկերության կենսաբանական պատրաստուկների ինստիտուտը (Չենդու) մշակել է պատվաստանյութ B խմբի էնցեֆալիտի դեմ։ 2020 թվականին China National Biotec Group (Sinopharm CNBG) դուստր ընկերության Կենսաբանական պատրաստուկների ինստիտուտը (Ուհան) մասնակցել է COVID-19-ի դեմ չինական պատվաստանյութի մշակմանը։


== COVID-19 պատվաստանյութ ==
Sinopharm BBIBP-CorV (հայտնի է նաև որպես Sinopharm COVID-19 vaccine) Sinopharm ընկերության կողմից մշակված COVID-19 ապաակտիվացված վիրուսային երկու պատվաստանյութերից մեկն է։ Այն III փուլի փորձարկումներ է անցել Արգենտինայում, Բահրեյնում, Եգիպտոսում, Մարոկկոյում, Պակիստանում, Պերուում և Արաբական Միացյալ Էմիրություններում (ԱՄԷ)՝ ավելի քան 60 000 մարդու մասնակցությամբ։ BBIBP-CORV-ն օգտագործում է նմանատիպ տեխնոլոգիա CoronaVac-ի և BBV152-ի դեպքում, որոնք այլ ապաակտիվացված վիրուսային պատվաստանյութեր են COVID-19-ի համար։
Միացյալ Արաբական Էմիրություններում և Բահրեյնում անցկացված փորձարկումների III փուլի արդյունքները, որ հրապարակվել են JAMA-ում, ցույց են տվել, որ BBIBP-CORV-ի արդյունավետությունը է 78,1 % է սիմպտոմատիկ դեպքերում և 100 % ծանր դեպքերում (21 դեպք պատվաստված խմբում և 95 դեպք պլացեբո խմբում)։ 2020 թվականի դեկտեմբերին ԱՄԷ նախնական հայտարարել է միջանկյալ արդյունքները, որոնց ցույց են տվել 86 % արդյունավետություն։ mRNA -ի պատվաստանյութերը ցույց են տվել ավելի բարձր արդյունավետություն՝ ավելի քան 90 %, սակայն դրանք ունեն որոշ երկրներում տարածման խնդիր, քանի որ դրանք պահանջում են սառեցնող սարքեր և բեռնատարներ։ BIBP-CORV-ը կարելի է տեղափոխել և պահել սառնարանային նորմալ ջերմաստիճանում։
BBIBP-CorV-ն օգտագործվում է Ասիայի, Աֆրիկայի, Հարավային Ամերիկայի ու Եվրոպայի մի շարք երկրներում։ Sinopharm-ը նախատեսել էր 2021 թվականին արտադրել մեկ միլիարդ BBIBP-CORV դեղաչափ։ 2021 թվականի մայիսի 7-ին Առողջապահության համաշխարհային կազմակերպությունը հավանություն է տվել պատվաստանյութը COVAX-ի շրջանակներում օգտագործման համար։


== Բաժնետերեր ==
Sinopharm Group-ի բաժնետոմսերի 50,36 %-ը պատկանում է Sinopharm Industrial Investment-ին, 6,64 %-ը՝ China National Pharmaceutical Group ընկերությանը, 43 %-ը գտնվում է ազատ շրջանառության մեջ Հոնկոնգի ֆոնդային բորսայում։ Sinopharm Industrial Investment ընկերությունը պատկանում է China National Pharmaceutical Group (51 %) պետական հոլդինգին և Fosun Pharmaceutical (49 %) մասնավոր ընկերությանը։


== Ծանոթագրություններ ==


== Արտաքին հղումներ ==
Պաշտոնական կայք